《对菊有作》
宋代·赵蕃

草木均是体，顾有幸不幸。
故侯住瓜田，四皓卧芝岭。
譬如佳山川，何地乏幽屏。
居然说终少，籍甚谈箕颍。
得非以人重，后世闻之警。
维菊本甚微，在昔曾莫省。
罗生蓬蒿间，自分托地冷。
一趋骚人国，再堕渊明境。
遂同隐居者，身晦名独耿。
何当园五亩，不凯田二顷。
秋风及春雨，采撷花与颖。
既充天随饥，亦望南阳永。
有志未能摅，对花徒引领。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。